**Kære KL og kommuner!**

Nu må det være nok med al den mistænkeliggørelse af lærernes arbejdstid!

Nu må KL, vores arbejdsgivere og chefer gribe ind og forsvare de arbejdstidsaftaler, der er indgået, i stedet for at bruge medierne og såkaldte eksperter til at hænge lærerstaben ud som dovne medarbejdere, der bruger 2/3 af deres arbejdstid på "ikke meningen"-opgaver.

Vi bliver af vores egne arbejdsgivere nærmest hængt ud som bedragere og snyltere.

Hvad er målet?

Er det et led i kommende overenskomstforhandlinger?

Skal vi nedgøres og mistænkeliggøres?

Arbejder I på at sænke vores renommé yderligere?

Det burde være i jeres interesse at have ansete medarbejdere, roste medarbejdere. Det skaber værdi!

Så kom ud af skabet og fortæl:

* at vi arbejder som aftalt - og at I står inde for aftalerne
* at lærerne har pauser sammen med eleverne, og at tiden bruges med dem eller med at gøre klar til næste time
* at vi retter, evaluerer og kommenterer deres opgaver
* at vi forbereder undervisningen på skolen og hjemme
* at undervisningsdifferentiering betyder, at man skal kende den enkelte elev, planlægge undervisningen, både alene og sammen med eleverne, så der kan tages hensyn til hver enkelt elev
* at vi samarbejder med de andre lærere, ledere, pædagoger og PPR m. flere om eleverne
* at vi koordinerer og informerer
* at vi samarbejder med forældrene
* at der i de fleste timer er 20 til 25, ja op til 28 elever til en lærer
* at der få steder er mere end en lærer til få elever, fordi det er nødvendigt for eleverne
* at der bliver "effektiviseret" i stor stil på skolerne

Skal elektrikerne kun have betaling for den tid, de er hos kunden, præsterne kun for den tid, de er i kirken, journalisterne kun for den tid, de er på skærmen eller den tid, det tager at skrive artiklen?

Lærernes arbejdstid er ikke anderledes. Vi har bare en aftalt akkord til forberedelse, tilrettelæggelse og efterbehandling af undervisningen og afmålt tid til andre meningsfulde opgaver.

Stå ved jeres ansvar!

**Jonna Rolvung**

Lærer i 40 år